|  |
| --- |
| Til høringsparterne    |

Høringsbrev om udkast til bekendtgørelse om tilskud til vandforsyningers beskyttelsesforanstaltninger mod PFAS i drikkevand

Miljø- og Ligestillingsministeriet sender hermed udkast til bekendtgørelse om tilskud til vandforsyningers beskyttelsesforanstaltninger mod PFAS i drikkevand i ekstern høring hos de høringsparter, der fremgår af vedlagte høringsliste.

Eventuelle høringssvar bedes sendt til Simon Mark Jacobsen (simaj@mim.dk) senest den 9. juni med angivelse af sagsnummer 2024-10181.

Ikke-ministerielle høringsparters svar vil blive offentliggjort på Høringsportalen efter endt høring. Ved afgivelse af høringssvar gives der samtykke til offentliggørelse, herunder afsenders navn og mailadresse.

Udkast til bekendtgørelse om tilskud til vandforsyningers beskyttelsesforanstaltninger mod PFAS i drikkevand er en udmøntning af regeringens PFAS-handlingsplan.

Det fremgår bl.a. af PFAS-handlingsplanen:

”Der afsættes med handlingsplanen en pulje, som vandforsyningerne kan bruge til at beskytte borgernes drikkevand mod PFAS de steder, hvor der er behov for det. Det kan fx være ved at rense vandet eller ved at etablere nye forsyningsledninger og boringer. Når vi finder høje koncentrationer af PFAS, kan vi skærme og inddæmme forureningen, men vi kan i nogle tilfælde også oprense den – altså fjerne den. Formålet er at sikre forsyningen af rent drikkevand og imødegå væsentlige stigninger i vandprisen.”

Der er i PFAS-handlingsplanen afsat 110 mio. kr. til tilskud i perioden 2025-2027.

Med bekendtgørelsen kan vandforsyninger søge om tilskud hos Miljøstyrelsen til delvis dækning af udgifter til beskyttelsesforanstaltninger mod PFAS i drikkevand. Det kan eksempelvis være installation af rensefiltre eller etablering af boringer og ledninger til nærmeste nabovandværk.

Både almene og ikke-almene vandforsyninger, der forsyner mere end én person vil kunne søge om og modtage tilskud.

Tilskud kan dække op til 50 % af udgifterne til de pågældende beskyttelsesforanstaltninger.

Ved tildeling af tilskud foretager Miljøstyrelsen en prioritering af ansøgningerne, således at de vandforsyninger, der har målt overskridelser af kravværdierne for PFAS i drikkevand vil blive prioriteret først. Herefter prioriteres vandforsyninger med målte stigninger i mængden af PFAS i drikkevand, der ligger over detektionsgrænsen, men under den tilladelige kravværdi.

Miljøstyrelsen forventer at åbne for ansøgninger om tilskud efter sommerferien og giver besked herom til relevante interessenter.

Bekendtgørelsen forventes at træde i kraft den 1. juli 2025.

Med venlig hilsen

Simon Jacobsen

Fuldmægtig

+45 24 41 57 93

simaj@mim.dk